CELEX: 
Language: et
Date: 2021-12-01 00:00:00
Title: KOMISJONI RAKENDUSMÄÄRUS (EL) …/…, millega kehtestatakse üksikasjalikud eeskirjad teatavate ettevõtjatelt ja ettevõtjate rühmadelt nõutavate andmete ja avalduste kohta ning Euroopa Parlamendi ja nõukogu määruse (EL) 2018/848 kohaste sertifikaatide väljastamise tehniliste vahendite kohta ning muudetakse komisjoni rakendusmäärust (EL) 2021/1378 kolmandate riikide ettevõtjatele, ettevõtjate rühmadele ja eksportijatele sertifikaadi väljaandmise osas

KOMISJONI RAKENDUSMÄÄRUS (EL) …/…,
            
            
               1.12.2021,
            
            
               millega kehtestatakse üksikasjalikud eeskirjad teatavate ettevõtjatelt ja ettevõtjate rühmadelt nõutavate andmete ja avalduste kohta ning Euroopa Parlamendi ja nõukogu määruse (EL) 2018/848 kohaste sertifikaatide väljastamise tehniliste vahendite kohta ning muudetakse komisjoni rakendusmäärust (EL) 2021/1378 kolmandate riikide ettevõtjatele, ettevõtjate rühmadele ja eksportijatele sertifikaadi väljaandmise osas
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 30. mai 2018. aasta määrust (EL) 2018/848, mis käsitleb mahepõllumajanduslikku tootmist ja mahepõllumajanduslike toodete märgistamist ning millega tunnistatakse kehtetuks nõukogu määrus (EÜ) nr 834/2007,
                  1
                eriti selle artikli 35 lõiget 10, artikli 39 lõike 2 punkte a ja b ning artikli 45 lõiget 4,
            
            
               ning arvestades järgmist:
            
            
               (1)Vastavalt määruse (EL) 2018/848 artikli 35 lõike 1 punktile a tuleb pädevate asutuste või asjakohasel juhul kontrolliasutuste või kontrollorganite poolt ettevõtjatele või ettevõtjate rühmadele antav sertifikaat võimaluse korral väljastada elektrooniliselt. Kui komisjoni rakendusmääruse (EL) 2019/1715
                  2
                artikli 2 punktis 36 osutatud elektrooniline kaubanduse kontrolli- ja ekspertsüsteem (TRACES) on välja arendatud ja täielikult kasutusele võetud, muutub alates 1. jaanuarist 2023 sertifikaatide elektrooniline väljaandmine võimalikuks kõigile liidu pädevatele asutustele, kontrolliasutustele ja kontrollorganitele. Seepärast on vaja ette näha, et määruse (EL) 2018/848 artiklis 35 osutatud sertifikaat tuleb alates 1. jaanuarist 2023 välja anda elektroonilisel kujul TRACESi kaudu. 
            
            
               (2)Määruse (EL) 2018/848 kohaselt peavad ettevõtjad ja ettevõtjate rühmad pidama arvestust, et tõendada kõnealuse määruse nõuete täitmist. Teatavad arvestuse pidamise miinimumnõuded ja üksikasjad on sätestatud määruse (EL) 2018/848 artikli 9 lõike 10 punktis c ja artikli 34 lõikes 5 ning kõnealuse määruse II ja III lisas. 
            
            
               (3)Vastavalt määruse (EL) 2018/848 üldistele tootmiseeskirjadele tuleb vajaduse korral kehtestada kõigi tootmis-, ettevalmistus- ja turustusetappide jaoks ennetus- ja ettevaatusmeetmed. Sel põhjusel hõlmavad asjakohased ametlikud kontrollid eelkõige selle kontrollimist, kas ettevõtjad ja ettevõtjate rühmad neid meetmeid kohaldavad. Kuigi mõne nimetatud meetme kohaldamist saab kontrollida kohapealse füüsilise kontrolli abil, on teisi meetmeid, mille kohaldamise tõendamiseks on vaja arvestuse pidamist. Seepärast peaksid ettevõtjad ja ettevõtjate rühmad sellist arvestust pidama, et vajaduse korral tõendeid esitada. Näiteks selliste meetmete võtmist, mille eesmärk on vältida saastumist lubamatute toodete ja ainetega ning segunemist mittemahepõllumajanduslike toodetega, saab tõendada, säilitades tõendid rajatiste, seadmete ja transpordivahendite puhastamise kohta ning koolituse kohta.
            
            
               (4)Raamatupidamisdokumendid on olulised ka jälgitavuse ja massibilansi seisukohast ning seega määruse (EL) 2018/848 nõuetele vastavuse hindamiseks. Komisjoni delegeeritud määruse (EL) 2021/771
                  3
                kohane jälgitavuse kontroll ja massibilansi kontroll hõlmab konkreetset teavet, mida tuleb tõendada asjakohaste dokumentidega. Ettevõtjad ja ettevõtjate rühmad peaksid neid dokumente säilitama, et tõendada oma tegevuse nõuetele vastavust. 
            
            
               (5)Vastavalt määruse (EL) 2018/848 artikli 38 lõikele 2 tuleb ametlikke kontrolle teha eelkõige nõuete rikkumise tõenäosuse alusel. Selleks on pädevatel asutustel või asjakohasel juhul kontrolliasutustel või kontrollorganitel vaja asjakohast teavet. Seepärast nõutakse määruse (EL) 2018/848 artikli 39 lõike 1 punktis b, et ettevõtjad ja ettevõtjate rühmad esitaksid kõik avaldused ja muud teated, mida on vaja ametlike kontrollide tegemiseks. Lisaks tuleb neil kõnealuse määruse artikli 39 lõike 1 punkti d alapunkti i kohaselt muu hulgas esitada mahepõllumajanduslike või üleminekuaja tootmisüksuste ja nende tegevuse täielik kirjeldus. 
            
            
               (6)Selleks et tagada ametliku kontrolli asjakohane kavandamine, on vaja täpsustada nimetatud avaldustes ja muudes teadetes esitatav teave, eelkõige teave alltöövõtuga seotud tegevuse kohta ning teatavad üksikasjad ettevõtjate ja ettevõtjate rühmade tegevuseks kasutatavate tootmisüksuste ja muude ruumide, rajatiste ja üksuste kohta ning kavandatav tootmisprognoos.
            
            
               (7)Vastavalt 1. jaanuarist 2022 kohaldatava komisjoni rakendusmääruse (EL) 2021/1378
                  4
                artikli 1 esimesele lõigule ja teise lõigu punktile a peavad määruse (EL) 2018/848 artikli 46 lõike 1 kohaselt tunnustatud kontrolliasutused ja kontrollorganid andma kõnealuse määruse artikli 45 lõike 1 punkti b alapunkti i kohaselt kontrollitud ettevõtjatele, ettevõtjate rühmadele ja kolmandate riikide eksportijatele sertifikaadi, mis tuleb väljastada elektrooniliselt ja kasutades TRACESit. Kuna TRACESi kasutamine ei ole võimalik enne 1. jaanuari 2023, tuleb TRACESi kasutamise kohustust edasi lükata ka rakendusmääruses (EL) 2021/1378.
            
            
               (8)Seepärast tuleks rakendusmäärust (EL) 2021/1378 vastavalt muuta.
            
            
               (9)Selguse ja õiguskindluse huvides tuleks käesolevat määrust kohaldada alates määruse (EL) 2018/848 kohaldamise kuupäevast. TRACESi kasutamist käsitlevat sätet tuleks siiski kohaldada alates 1. jaanuarist 2023.
            
            
               (10)Käesoleva määrusega ettenähtud meetmed on kooskõlas mahepõllumajandusliku tootmise komitee arvamusega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
         
         
            
               Määruse (EL) 2018/848 artikli 35 lõikes 1 osutatud sertifikaadi elektrooniline väljastamine
            
            
               Määruse (EL) 2018/848 artikli 35 lõikes 1 osutatud sertifikaat väljastatakse järgmiselt: 
            
            
               a)vastavalt määruse (EL) 2018/848 VI lisas esitatud näidisele; 
            
            
               b)elektrooniliselt, kasutades rakendusmääruse (EL) 2019/1715 artikli 2 punktis 36 osutatud elektroonilist kaubanduse kontrolli- ja ekspertsüsteemi (TRACES). 
            
            
               Artikkel 2
            
            
               Ettevõtjate ja ettevõtjate rühmade poolne arvestuse pidamine
            
            
               1.Ettevõtjad ja ettevõtjate rühmad säilitavad kõik vajalikud dokumendid, sealhulgas lao- ja finantsdokumendid, mis võimaldavad pädevatel asutustel või asjakohasel juhul kontrolliasutustel või kontrollorganitel teha eelkõige järgmisi kontrolle:
            
            
               (a)määruse (EL) 2018/848 artikli 9 lõike 6 ja artikli 28 kohaselt võetud ennetus- ja ettevaatusmeetmete kontroll;
            
            
               (b)delegeeritud määruse (EL) 2021/771 artikli 1 lõike 4 kohane jälgitavuse kontroll; 
            
            
               (c)delegeeritud määruse (EL) 2021/771 artikli 1 lõike 5 kohane massibilansi kontroll.
            
            
               2.Lõike 1 punktis a osutatud kontrollide jaoks säilitatavad dokumendid peavad sisaldama eelkõige dokumente, mis kinnitavad, et ettevõtja või ettevõtjate rühm on võtnud proportsionaalseid ja asjakohaseid meetmeid, et:
            
            
               (a)ennetada taimekahjustajaid ja haigusi;
            
            
               (b)vältida saastumist toodete ja ainetega, mida ei ole määruse (EL) 2018/848 kohaselt lubatud mahepõllumajanduslikus tootmises kasutada, ning segunemist mittemahepõllumajanduslike toodetega.
            
            
               Artikkel 3
            
            
               Ametlike kontrollide jaoks vajalikud avaldused ja muud teated
            
            
               Ettevõtjad ja ettevõtjate rühmad esitavad ametlikku kontrolli tegevale pädevale asutusele, kontrolliasutusele või kontrollorganile määruse (EL) 2018/848 artikli 39 lõike 1 punkti b kohastes avaldustes või teadetes järgmise teabe:
            
            
               (a)millised määruse (EL) 2018/848 artikli 35 lõikes 1 osutatud sertifikaadiga hõlmatud tegevused toimuvad alltöövõtu korras;
            
            
               (b)mahepõllumajanduslike, üleminekuaja ja mittemahepõllumajanduslike tootmisüksuste, looduslike taimede või vetikate kogumisalade ning ettevõtjate tegevuseks kasutatavate muude ruumide ja üksuste aadress või geograafiline asukoht;
            
            
               (c)määruse (EL) 2018/848 artikli 9 lõike 7 kohaselt eri tootmisüksusteks jaotatud ettevõtjate puhul mittemahepõllumajanduslike tootmisüksuste kirjeldus ja aadress või geograafiline asukoht; 
            
            
               (d)nende kavandatav tootmisprognoos.
            
         
         
            
               Kõnealuseid avaldusi ja teateid ajakohastatakse vastavalt vajadusele.
            
            
               Artikkel 4
            
            
               Rakendusmääruse (EL) 2021/1378 muutmine
            
            
               Rakendusmäärust (EL) 2021/1378 muudetakse järgmiselt.
            
            
               (1) Artikli 1 teise lõigu punkt a asendatakse järgmisega:
            
            
               „a) tuleb väljastada järgmiselt:
            
            
               i) vastavalt käesoleva määruse I lisas esitatud näidisele;
            
            
               
                  ii) elektrooniliselt, kasutades komisjoni rakendusmääruse (EL) 2019/1715 artikli 2 punktis 36 osutatud elektroonilist kaubanduse kontrolli- ja ekspertsüsteemi (TRACES).
               
            
            
               * Komisjoni 30. septembri 2019. aasta rakendusmäärus (EL) 2019/1715, millega kehtestatakse ametliku kontrolli teabehaldussüsteemi ja selle süsteemikomponentide toimimise eeskirjad (IMSOCi määrus) (ELT L 261, 14.10.2019, lk 37).“
            
            
               (2)Artiklile 3 lisatakse kolmas lõik: 
            
            
               „Artikli 1 teise lõigu punkti a alapunkti ii kohaldatakse alates 1. jaanuarist 2023.“
            
            
               Artikkel 5
            
            
               Jõustumine ja kohaldamine
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Seda kohaldatakse alates 1. jaanuarist 2022. 
            
            
               Artikli 1 punkti b kohaldatakse alates 1. jaanuarist 2023.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 1.12.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 150, 14.6.2018, lk 1.
               
               
                  
                     (2)
                  
                        Komisjoni 30. septembri 2019. aasta rakendusmäärus (EL) 2019/1715, millega kehtestatakse ametliku kontrolli teabehaldussüsteemi ja selle süsteemikomponentide toimimise eeskirjad (IMSOCi määrus) (ELT L 261, 14.10.2019, lk 37).
               
               
                  
                     (3)
                  
                        Komisjoni delegeeritud määrus (EL) 2021/771, millega täiendatakse Euroopa Parlamendi ja nõukogu määrust (EL) 2018/848, sätestades konkreetsed kriteeriumid ja tingimused raamatupidamisdokumentide kontrolliks mahepõllumajandusliku tootmise ametlike kontrollide ja ettevõtjate rühmade ametlike kontrollide raames (ELT L 165, 11.5.2021, lk 25).
               
               
                  
                     (4)
                  
                        Komisjoni 19. augusti 2021. aasta rakendusmäärus (EL) 2021/1378, millega kehtestatakse teatavad eeskirjad mahepõllumajanduslike ja üleminekuaja toodete liitu importimisega tegelevatele kolmandate riikide ettevõtjatele, ettevõtjate rühmadele ja eksportijatele väljaantava sertifikaadi kohta ning tunnustatud kontrolliasutuste ja kontrollorganite loetelu vastavalt Euroopa Parlamendi ja nõukogu määrusele (EL) 2018/848 (ELT L 297, 20.8.2021, lk 24).